**Samandráttir av avgerðum**

**tiknar av skatta- og avgjaldskærunevndini
05.05.2008**

**Avgerð frá Skatta- og avgjaldskærunevndini frá 5. mai 2008**
[Mál nr. 08-02-21-57](http://taks.fo/documents/00458.doc)
*- botnfrádráttur hjá hjúnafeløgum
- skattalógin § 4*
Skatta- og avgjaldskærunevndin staðfesti avgerð hjá Kommunalari Skattakærunevnd at hækka skattskyldugu inntøkuna hjá kærara. Avgerðin varð grundað við, at skattskylduga inntøkan hjá hjúnafelaga hansara í 2005 var omanfyri kr. 24.000. Hann brúkti tí allan botnfrádráttin sjálvur, og onki var at flyta til kæraran.

**Avgerð frá Skatta- og avgjaldskærunevndini frá 5. mai 2008**[Mál nr. 07-02-24-12](http://taks.fo/documents/00459.doc)
*- eftirgeving av sekt
- skattalógin § 104*
Skatta- og avgjaldskærunevndin staðfesti avgerð hjá TAKS at nokta eftirgeving av sekt fyri at lata sjálvuppgávu ov seint inn. Avgerðin varð grundgivin við, at tá kærarin hevur fingið sjálvuppgávu sendandi, eigur hann at vita, at henda skal latast inn aftur, og tí kann grundgevingin, at hann ikki visti, at hann skuldi lata inn, ikki brúkast sum umberandi orsøk fyri at sleppa undan sekt.

**Avgerð frá Skatta- og avgjaldskærunevndini frá 5. mai 2008**[Mál nr. 08-03-31-55](http://taks.fo/documents/00460.doc)
*- stuðul til meirvirðisgjald av lønum - egin bústaður
- lóg um stuðul til bygging og umvæling av egnum bústaði § 1*
Skatta- og avgjaldskærunevndin avgjørdi at staðfesta avgerð hjá Kommunalari Skattakærunevnd at nokta stuðul til meirvirðisgjald av lønarútreiðslum. Avgerðin verður grundað við, at húsini verða ikki mett at lúka treytina at vera egin bústaður, tí eigararnir hava annan bústað og ikki hava konkreta ætlan um at seta búgv í húsunum í næstu framtíð.